钦定古今图书集成/理学汇编/学行典/第068卷 > 徐干中论 > 《方拙寮》〈次吕季克东堂九咏之一〉宋·朱熹
## 钦定古今图书集成/理学汇编/学行典/第068卷 > 徐干中论 > 《方拙寮》〈次吕季克东堂九咏之一〉宋·朱熹

一室归来万事新，窗间横竹挂朝绅。九流未让圜居
士，四海宁惭巧宦人。

《韩子外储说》：墨子为木鸢，三年而成，蜚一日而败。弟
子曰：“先生之巧，至能使木鸢飞。”墨子曰：“吾不如车𫐐
者巧也。用咫尺之木，不费一朝之事，而引三十石之
任，致远力多，久于岁数。今我为鸢，三年成，蜚一日而
败。”惠子闻之曰：“墨子大巧，巧为𫐐，拙为鸢。”

《汉书晁错传》：“错，颍川人也。孝文时上言兵事曰：自高
后以来，陇西三困于匈奴矣，民气破伤，亡有胜意。今
兹陇西之吏，赖社稷之神灵，奉陛下之明诏，和辑士
卒，底厉其节，起破伤之民，以当乘胜之匈奴。用少击
众，杀一王，败其众而有大利。非陇西之民有勇怯，迺
将吏之制巧拙异也。”

《晋书刘隗传》：隗伯父讷，有人伦鉴识，初入洛，见诸名
士而叹曰：“周弘武巧于用短，杜方叔拙于用长。”
《宋书范泰传》，泰通率任心，虽在公言，不异私室，高祖
甚赏爱之。然拙于为治，故不得在政事之官。迁护军
将军，以公事免。

《范晔传》：“晔外甥谢综雅为晔所知。孔熙先家甚富足，
始与综诸弟共博，故为拙行，以物输之。综等诸年少
既屡得物，乃引熙先与晔为数，晔又与戏，遂相与异
常，申莫逆之好。”

《衡阳文王义季传》：“义季素拙书，上听使馀人书启事，
唯自署名而已。”

《张茂度传》：“茂度子永，涉猎书史，能为文章，善隶书，晓
音律骑射杂艺，触类兼善，又有巧思，益为太祖所知，
纸及墨皆自营造。”

《颜延之传》：延之子竣，既贵重，权倾一朝。延之器服不
改，宅宇如旧。常乘羸牛笨车，逢竣卤簿，即屏往道侧。
又好骑马遨游里巷，遇知旧辄据鞍索酒，得酒必颓
然自得。尝语竣曰：“平生不喜见要人，今不幸见汝。”竣
起宅，谓曰：“善为之，无令后人笑汝拙也。”

《南齐书崔慰祖传》：“慰祖为始安王抚军墨曹行参军，
转刑狱，兼记室。遥光好棋，数召慰祖对戏，慰祖辄辞
拙，非朔望不见也。”

《唐书阳城传》：“城出为道州刺史，赋税不时，观察使数
诮责。州当上考功第，城自署曰：‘抚字心劳，追科政拙考下下’。”

《拙效传》家有四钝仆：一名冬，一名东，一名戚，一名奎。
余家狡狯之仆，往往得过，独四拙颇能守法，其狡狯
者相继逐去，资身无策，多不过一二年，不免冻馁。而
四拙以无过，坐而衣食，主者谅其无他，计口而授之，
栗唯恐其失所也。噫！亦足以见拙者之效矣。

《关尹子一宇》篇：“两人射相遇，则巧拙见，两人奕相遇，
则胜负见，两人道相遇，则无可示，无可示者，无巧无
拙，无胜无负。”

《三极篇》：“世之愚拙者，妄援圣人之愚拙自解，殊不知
圣人时愚时明，时巧时拙。”

司马子《断缘论》：“或显德露能，求人保己；或遗问庆吊，
以事往还；或假修隐逸，惟希升进；或酒食邀致，以望
后恩。斯乃巧蕴机心，以干时利。既非顺道，深妨正业。
凡此类例，皆应绝之。”

《真观论》“夫真观者，智士之先觉，能人之善察也。一餐
一寐，俱为损益之源；一行一言，堪作祸福之本。虽则
巧持其末，不若拙戒其本。”

《荀子议兵》篇：“以桀诈桀，犹巧拙有幸焉；以桀诈尧，譬
之以卵投石，以指挠沸，若赴水火，入焉焦没耳。”
《韩非子问辩》篇：“砥砺杀矢，而以妄发其端，未尝不中
秋毫也。然而不可谓善射者，无常仪的也。设五寸之
的，引十步之远，非羿、逄、蒙不能必中者，有常也。故有
常则羿、逄、蒙以五寸的为巧，无常则以妄发之中秋
毫为”拙。

《吕氏春秋荡兵篇》：“古之贤王，有义兵而无有偃兵。家
无怒笞，则竖子婴儿之有过也立见；国无刑罚，则百
姓之悟相侵也立见。天下无诛伐，则诸侯之相暴也
立见。故怒笞不可偃于家，刑罚不可偃于国，诛伐不
可偃于天下，有巧有拙而已矣。”

《知度》篇：“人主自智而愚人，自巧而拙人，若此则愚拙
者请矣，巧智者诏矣，诏多则请者愈多矣。”

《不二》篇：“智者不得巧，愚者不得拙，所以一众也。”
《淮南子兵略训》：“今使两人接刃，巧拙不异，而勇士必
胜者，何也？其行之诚也。”

刘子《阅武》篇：“镆铘不为巧者锐，而为拙者钝，然而巧
以生胜，拙而之负者，习与不习也。”

《新论知人》篇：“公输之刻凤也，冠距未成，翠羽未树。人
见其身者谓之龙鸱，见其首者名曰鴮鸅，皆訾其丑
而笑其拙。及凤之成，翠冠云耸，朱距电摇，锦身霞散，
绮翮焱发。翙然一翥，翻翔云栋，三日而不集，然后赞
其奇而称其巧。”

《论衡儒增》篇：“儒《书》称鲁般、墨子之巧，刻木为鸢，飞之
三日而不集。”夫言其以木为鸢，飞之可也；言其三日
不集，增之也。夫刻木为鸢，以象鸢形，安能飞而不集
乎？既能飞翔，安能至于三日？如审有机关，一飞遂翔，
不可复下。则当言“遂飞”，不当言三日，犹世传言曰：“鲁
般巧，亡其母也。”言巧工为母作木车马，木人御者，机
关备具，载母其上，一驱不还，遂失其母。如木鸢，机关
备具，与木车马等，则遂飞，不集机关，为须臾，闲不能
远，过三日，则木车等亦宜三日，止于道路，无为径去，
以失其母，二者必失实者矣。

《抱朴子嘉遁》篇：“表拙示讷，知止常足。”

《后耳目志》。凡人伤巧则可悔之事多。伤拙则可悔之
事少。

张志和《图鬼篇》：“千巧万拙，一生一灭。来不可阏，貌不
可竭。”

苏辙《上刘长安书》：“惧天下之以吾辩而以辩弃我，以
吾巧而以巧困我，故以拙养巧，以讷养辩。”

《寓简》：古人谓事顺成而计工曰“天诱其衷”，谓事大谬
而谋拙曰“天夺其魄。”然则一切得丧无非天也。计谋
之工拙，天实使之，所谓人为者，特偶然耳。虽在人事，
不得不尽，要是冥冥中自有主者存焉，毋以智巧为
也。

《省心录》：“人以巧胜天，天以直胜人。”

小人诈而巧，似是而非，故人悦之者众；君子诚而拙，
似迂而直，故人知之者寡。

《耄馀杂识》有谓巧不如拙，明不如晦，动不如静，此谓
不善处巧与明与动者言之，然伤于偏也。盍亦曰：“处
巧若拙，处明若晦，处动若静”者之不失之偏乎？故张
子韶曰：“三者皆去一不字。”

《鸿苞巧拙篇》：巧谓拙曰：“吾之能磔阴阳，裂太寥，偷天
日，万物芸芸，跳吾掌中，是故鼓铸簸弄。”“飍勃窣，则
帝无权矣。纵送浩劫，戏嬲灵荒，则神失位矣。”拙曰：“我
将奴子。”巧曰：“以吾之能，何横不被，何竖不彻，何有于
子？螘驱象乎？”拙曰：“子有万用，吾无一用。以无一用役
万用，我将奴子。